CELEX: 32008H0362
Language: mt
Date: 2008-05-06 00:00:00
Title: Rakkomandazzjoni tal-Kummissjoni tas- 6 ta' Mejju 2008 dwar l-assigurazzjoni esterna tal-kwalità għall-awdituri u l-kumpaniji tal-verifika statutorji li jivverifikaw entitajiet ta’ interess pubbliku (notifikata taħt id-dokument numru C(2008) 1721)

7.5.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 120/20
            
         RAKKOMANDAZZJONI TAL-KUMMISSJONI
   tas-6 ta' Mejju 2008
   dwar l-assigurazzjoni esterna tal-kwalità għall-awdituri u l-kumpaniji tal-verifika statutorji li jivverifikaw entitajiet ta’ interess pubbliku
   (notifikata taħt id-dokument numru C(2008) 1721)
   (2008/362/KE)
   IL-KUMMISSJONI TAL-KOMUNITAJIET EWROPEJ
   Wara li kkunsidrat it-Trattat li jistabbilixxi l-Komunità Ewropea, u b'mod partikolari l-Artikolu 211 tiegħu,
   Billi:
   
               (1)
            
            
               L-assigurazzjoni esterna tal-kwalità għall-verifiki statutorji hija kruċjali biex il-verifiki jkunu ta’ kwalità għolja. Iżżid il-kredibbiltà ta’ l-informazzjoni finanzjarja li tiġi ppubblikata u tagħti protezzjoni aqwa lill-azzjonisti, lill-investituri, lill-kredituri u lil partijiet interessati oħra. Għaldaqstant, kwalunkwe sistema ta’ assigurazzjoni esterna tal-kwalità għandha tkun oġġettiva u indipendenti mill-professjoni tal-verifika.
            
         
               (2)
            
            
               L-Artikoli 29 u 43 tad-Direttiva 2006/43/KE tal-Parlament Ewropew u tal-Kunsill tas-17 ta' Mejju 2006 dwar il-verifiki statutorji tal-kontijiet annwali u tal-kontijiet konsolidati, li temenda d-Direttivi tal-Kunsill 78/660/KEE u 83/349/KEE u li tħassar id-Direttiva tal-Kunsill 84/253/KEE (1), tistabbilixxi kriterji ta’ livell għoli għal sistemi ta’ assigurazzjoni tal-kwalità għall-awdituri u l-kumpaniji tal-verifika statutorji kollha. Tinkorpora xi wħud mill-ideat inklużi fir-Rakkomandazzjoni tal-Kummissjoni 2001/256/KE tal-15 ta' Novembru 2000 dwar l-assigurazzjoni tal-kwalità għall-verifiki statutorji fl-Unjoni Ewropea: rekwiżiti minimi (2) [traduzzjoni mhux uffiċjali].
            
         
               (3)
            
            
               Madankollu, partijiet minn din ir-Rakkomandazzjoni, li għandhom x’jaqsmu mal-verifika statutorja ta’ entitajiet ta’ interess pubbliku, tilfu l-validità tagħhom minħabba żviluppi u tendenzi reċenti fejn, għall-verifiki ta’ dan it-tip, qed jiddaħħlu sistemi ta’ assigurazzjoni esterna tal-kwalità, li l-kontroll tagħhom isir indipendentement mill-professjoni tal-verifika u fejn l-analiżi ta’ l-assigurazzjoni tal-kwalità ssir minn persuni li ma humiex awdituri prattikanti.
            
         
               (4)
            
            
               Il-kriterji stipulati fid-Direttiva 2006/43/KE xorta jippermettu diskrepanzi konsiderevoli fil-mod ta’ kif qed jiġu organizzati bħalissa s-sistemi ta’ assigurazzjoni esterna tal-kwalità għall-awdituri u kumpaniji tal-verifika statutorji fl-Istati Membri. Għandha tiġi evitata l-possibbiltà li l-partijiet interessati jinterpretaw il-kwalità tal-verifiki ta’ awdituri u kumpaniji tal-verifika statutorji fl-Istati Membri b’mod differenti, speċjalment fir-rigward ta’ l-Artikolu 34 tad-Direttiva 2006/43/KE. Id-Direttiva 2006/43/KE tinkoraġġixxi wkoll lis-sistemi ta’ sorveljanza pubbliċi ta’ l-Istati Membri biex jaslu għal approċċ ikkoordinat fit-twettiq ta’ l-analiżi tagħhom ta' l-assigurazzjoni tal-kwalità.
            
         
               (5)
            
            
               Il-kooperazzjoni bejn l-Istati Membri hija importanti ħafna għall-verifiki ta’ l-entitiajiet ta’ interess pubbliku. Għandha tingħata aktar informazzjoni dwar is-sistemi ta’ assigurazzjoni tal-kwalità għall-awdituri u l-kumpaniji tal-verifika statutorji li jwettqu verifiki f’entitajiet ta’ dan it-tip. Għaldaqstant, jixraq li ssir Rakkomandazzjoni ġdida li tkun aktar konsistenti mal-qagħda attwali milli hi r-Rakkomandazzjoni 2001/256/KE, u li tqis ix-xejriet internazzjonali ġodda flimkien mal-ħtiġijiet speċifiċi ta' l-Istati Membri. Madankollu, fil-każ ta’ sistemi ta’ assigurazzjoni tal-kwalità għall-awdituri u l-kumpaniji tal-verifika statutorji li jwettqu verifiki fuq entitajiet li mhumiex ta’ interess pubbliku, l-informazzjoni li tingħata m'għandiex għalfejn tkun dettaljata.
            
         
               (6)
            
            
               Għandhom isiru spezzjonijiet preventivi b’mod regolari, peress li dawn itejbu l-kwalità tal-verifiki ta’ l-awditur jew tal-kumpanija tal-verifika statutorji. L-għan tagħhom għandu jkun li joħolqu u jsostnu l-fiduċja fil-verifiki statutorji, u b’hekk ukoll, fis-swieq finanzjari. Għalhekk, din ir-Rakkomandazzjoni ma għandhiex taffettwa l-investigazzjonijiet ad hoc li jsiru minħabba l-ksur ta’ xi liġijiet jew regolamenti.
            
         
               (7)
            
            
               Sabiex tittejjeb il-kwalità tal-verifiki fil-komunitajiet, l-entitajiet ta’ sorveljanza indipendenti għandhom jieħdu sehem aktar attiv fl-ispezzjonijiet tal-kumpaniji tal-verifika. Għandha tingħata l-informazzjoni meħtieġa biex tinżamm l-indipendenza tas-sistema ta' l-ispezzjoni. Fir-rigward tat-twettiq ta’ l-ispezzjonijiet, jeħtieġ li jiġi ċċarat ir-rwol ta’ l-awtoritajiet ta’ sorveljanza pubblika, l-assoċjazzjonijiet professjonali u entitajiet adatti oħra. Il-finanzjament tas-sistema ta’ assigurazzjoni tal-kwalità wkoll jeħtieġ kjarifikazzjoni.
            
         
               (8)
            
            
               L-Artikolu 43 tad-Direttiva 2006/43/KE jirrikjedi li l-analiżi ta’ l-assigurazzjoni tal-kwalità għall-awdituri u l-kumpanija tal-verifika statutorji ssir kull tlett xhur jew aktar spiss. Is-sistema ta’ sorveljanza pubblika għandha mnejn ma jirnexxilhiex issib biżżejjed spetturi biex twettaq analiżi fuq il-post għal kull spezzjoni li tagħmel. Għalhekk, b’ċerti kundizzjonijiet, għandha tiġi permessa l-parteċipazzjoni ta’ esperti, li ma jkunux spetturi, fl-analiżi li ssir fuq il-post.
            
         
               (9)
            
            
               Sabiex jiġi żgurat li r-rapport finali dwar l-ispezzjoni jiġi segwit mill-awditur jew mill-kumpanija tal-verifika statutorji kkonċernati, u li dan ir-rapport jagħtihom biżżejjed informazzjoni ħalli ċerti problemi rrappurtati ma jerġgħux iseħħu, għandu jkun hemm komunikazzjoni effikaċi bejn l-ispetturi u dak l-awditur jew kumpanija tal-verifika statutorji kemm qabel ma jiġi adottat ir-rapport finali kif ukoll fl-istadji ta’ wara.
            
         
               (10)
            
            
               Sabiex jittejbu l-kontabilità tas-sistema ta’ assigurazzjoni tal-kwalità u l-komparabilità tagħhom fil-Komunità, ir-rapport annwali dwar ir-riżultati kumplessivi ta’ l-ispezzjonijet għandu jinkludi informazzjoni importanti dwar ir-rendiment li tippermetti li ssir valutazzjoni tar-riżorsi wżati kif ukoll ta’ l-effiċjenza u l-effikaċja tas-sistema ta’ assigurazzjoni tal-kwalità.
            
         
               (11)
            
            
               Fid-dawl ta’ żviluppi ġodda internazzjonali, b’mod partikolari l-involviment ta’ entitajiet u esperti adatti fit-twettiq ta’ l-ispezzjonijiet, il-Kummissjoni għandha l-ħsieb li fl-2011 tanalizza s-sitwazzjoni,
            
         B’DAN TIRRAKKOMANDA:
   Suġġett
   
            
               1.
            
            
               Din ir-Rakkomandazzjoni tipprevedi informazzjoni għall-implimentazzjoni ta’ sistemi indipendenti ta’ assigurazzjoni tal-kwalità għall-awdituri u kumpaniji ta’ verifika statutorji li jivverifikaw entitajiet ta’ interess pubbliku b’konformità ma’ l-Artikoli 29 u 43 tad-Direttiva 2006/43/KE.
            
         
            
               2.
            
            
               F’każ fejn Stat Membru jiddeċiedi li jeżenta ċerti entitajiet ta’ interess pubbliku b’konformità ma’ l-Artikolu 39 tad-Direttiva 2006/43/KE, dak l-Istat Membru għandu jeżenta wkoll lill-istess entitajiet ta’ interess pubbliku mill-ambitu ta’ miżuri li jiġu adottati fid-dawl ta’ din ir-Rakkomandazzjoni.
            
         Definizzjonijiet
   
            
               3.
            
            
               Id-definizzjonijiet stipulati fl-Artikolu 2 tad-Direttiva 2006/43/KE japplikaw għal din ir-Rakkomandazzjoni. Għall-għanijiet ta’ din ir-Rakkomandazzjoni, dawn l-applikazzjonijiet li ġejjin għandhom japplikaw ukoll:
               
                           (a)
                        
                        
                           “awtorità ta’ sorveljanza pubblika” tfisser awtorità kompetenti fit-tifsira ta’ l-Artikolu 2(10) tad-Direttiva 2006/43/KE, li tirrappreżenta sistema ta’ sorveljanza pubblika li tkun ibbażata fuq il-prinċipji stipulati fl-Artikolu 32 ta’ din id-Direttiva;
                        
                     
                           (b)
                        
                        
                           “spettur” tfisser reviżur, li jissodisfa r-rekwiżiti stipulati fil-punt (d) ta’ l-ewwel subparagrafu ta’ l-Artikolu 29(1) tad-Direttiva 2006/43/KE, u li jkun impjegat minn awtorità ta’ sorveljanza pubblika jew xi entità adatta oħra li tkun ingħatat l-impenn li twettaq l-ispezzjonijiet;
                        
                     
                           (ċ)
                        
                        
                           “spezzjonijiet” tfisser analiżi ta' l-assigurazzjoni tal-kwalità ta' awdituri u kumpaniji tal-verifika statutorji, li jsiru minn spettur u li ma jirrappreżentawx investigazzjoni fis-sens tat-tifsira ta’ l-Artikolu 32(5) tad-Direttiva 2006/43/KE;
                        
                     
                           (d)
                        
                        
                           “espert” tfisser persuna naturali, li jkollha għarfien espert dwar is-swieq finanzjarji, ir-rappurtar finanzjarju, il-verifika jew oqsma oħra rilevanti għall-ispezzjonijiet, li jinkludu awdituri staturorji prattikanti.
                        
                     
         L-indipendenza tas-sistema ta' assigurazzjoni tal-kwalità
   
            
               4.
            
            
               L-awtorità ta’ sorveljanza pubblika għandha tassumi r-responsabbiltà finali għas-sistema ta’ assigurazzjoni esterna tal-kwalità għall-awdituri u l-kumpaniji tal-verifika statutorji li jivverifikaw entitajiet ta’ interess pubbliku. L-Istati Membri ma għandhom jaħtru l-ebda assoċjazzjoni jew entità li tkun affiljata mal-professjoni tal-kontabilità jew verifika bħala awtorità ta’ sorveljanza pubblika.
            
         
            
               5.
            
            
               L-awdituri u kumpaniji tal-verifika statutorji li jivverifikaw entitajiet ta’ interess pubbliku għandhom joqogħdu għal spezzjonijiet li jew isirulhom minn awtorità ta’ sorveljanza pubblika esklussivament, inkella flimkien ma’ entità adatta oħra b’konformità mal-punt 6.
            
         
            
               6.
            
            
               L-eventwalità li ħidma relatata mat-twettiq ta' l-ispezzjonijiet tiġi ddelegata lil xi entità adatta oħra għandha titħalla possibbli, dejjem jekk tiġi żgurata r-responsabbiltà ta’ din l-entità lejn l-awtorità ta’ sorveljanza pubblika u li din l-awtorità tibqa’ tassumi mill-anqas dawn il-kompiti:
               
                           (a)
                        
                        
                           l-approvazzjoni u, jekk jitqies xieraq mill-awtorità ta’ sorveljanza pubblika, it-tibdil fil-metodoloġiji ta’ l-ispezzjoni, inklużi l-ispezzjoni u l-manwali ta’ segwitu, il-metodoloġiji ta’ rappurtar u l-programmi ta’ spezzjoni perjodika;
                        
                     
                           (b)
                        
                        
                           l-approvazzjoni u, jekk jitqies xieraq mill-awtorità ta’ sorveljanza pubblika, it-tibdil fir-rapporti ta’ l-ispezzjoni u rapporti ta’ segwitu;
                        
                     
                           (ċ)
                        
                        
                           l-approvazzjoni u, jekk jitqies xieraq mill-awtorità ta’ sorveljanza pubblika, il-ħatra ta’ spetturi għal kull spezzjoni;
                        
                     
                           (d)
                        
                        
                           il-ħruġ ta’ kull tip ta’ rakkomandazzjoni u struzzjoni lill-entità li lilha tkun ġiet delegata l-ħidma.
                        
                     
         
            
               7.
            
            
               L-awtorità ta’ sorveljanza pubblika għandu jkollha d-dritt li tipparteċipa fl-ispezzjonijiet u li tingħata aċċess għall-fajls ta’ l-ispezzjoni, dokumenti ta’ ħidma tal-verifika u dokumenti rilevanti oħra.
            
         
            
               8.
            
            
               L-arranġamenti ta’ finanzjament għas-sistema ta’ assigurazzjoni tal-kwalità, inkluż dawk li għandhom x’jaqsmu mal-livell ta’ finanzjament u kontroll finanzjarju, ma għandhomx ikunu suġġetti għall-approvazzjoni jew veto minn persuni jew organizzazzjonijiet li jirrappreżentaw, jew huma affiljati b’xi mod ieħor, mal-professjoni tal-kontabilità jew tal-verifika jew ma' xi kumpanija tal-verifika. Dan il-livell ta’ finanzjament għandu jgħin biex l-awtorità ta’ sorveljanza pubblika jkollha biżżejjed persunal li jappoġġaha fl-implimentazzjoni tal-punti 6 u 7.
            
         
            
               9.
            
            
               Jekk il-fondi għas-sistema ta’ assigurazzjoni tal-kwalità jingħataw mill-awdituri jew kumpaniji tal-verifika statutorji suġġetti għall-ispezzjonijiet, kwalunkwe miżata jew kontribuzzjoni oħra dovuta minnhom għandha tkun obbligatorja u titħallas kollha fl-iskadenzi stabbiliti.
            
         L-indipendenza ta' l-ispezzjonijiet
   
            
               10.
            
            
               L-awtorità ta’ sorveljanza pubblika għandha tiżgura l-implimentazzjoni ta’ politiki u proċeduri adatti fir-rigward ta’ l-indipendenza u l-oġġettività tal-persunal, inklużi l-ispetturi, u l-ġestjoni tas-sistema ta’ l-ispezzjoni.
            
         
            
               11.
            
            
               Persuna li tkun awditur statutorju prattikanti jew li tkun impjegata jew b’xi mod ieħor assoċjata ma’ awditur jew kumpanija tal-verifika statutorji ma għandhiex titħalla taġixxi bħala spettur.
            
         
            
               12.
            
            
               L-ebda persuna ma għandha titħalla taġixxi bħala spettur fi spezzjoni ta’ l-awditur jew tal-kumpanija tal-verifika statutorji qabel ma jkunu għaddew mill-anqas sentejn minn meta dik il-persuna temmet ir-rwol tagħha bħala msieħba jew impjegata ta’ dak l-awditur jew kumpanija tal-verifika jew b’xi mod ieħor assoċjata magħhom.
            
         
            
               13.
            
            
               L-ispetturi għandhom jiddikjaraw li ma għandhom l-ebda konflitt ta’ interessi ma’ l-awditur jew mal- kumpanija tal-verifika suġġetti għall-ispezzjoni. L-ispetturi li jagħmlu dikjarazzjonijiet mhux kompluti jew foloz għandhom jiġu esklużi milli jwettqu l-ispezzjonijiet u jiffaċċaw penali effettivi, proporzjonati u dissważivi.
            
         
            
               14.
            
            
               Il-ħlas lill-ispetturi għall-ispezzjonijiet li jagħmlu għandu jsir biss mill-awtorità ta’ sorveljanza pubblika jew mill-entità li lilha jkun ġie delegat it-twettiq ta’ l-ispezzjonijiet. L-ispetturi ma jistgħu jirċievu l-ebda ħlas mingħand l-awditur jew il-kumpanija tal-verifika statutorji li tkun saritilhom l-ispezzjoni, jew mingħand in-netwerks tagħhom.
            
         
            
               15.
            
            
               Jekk l-awtorità ta’ sorveljanza pubblika tħoss li huwa meħtieġ għarfien espert speċifiku, biex l-ispezzjoni ssir kif xieraq, l-ispetturi għandhom jingħataw l-għajnuna ta’ esperti. Dawn l-esperti għandhom jaħdmu taħt il-kontroll dirett ta’ l-ispettur u għandhom ikunu suġġetti għar-rekwiżiti msemmija fil-punti 10, 12 sa 14.
            
         Informazzjoni dwar il-metodoloġija għat-twettiq ta’ l-ispezzjonijiet
   
            
               16.
            
            
               Meta, għal perjodu ta’ żmien temporanju, ma jkunx hemm biżżejjed spetturi disponibbli f’xi Stat Membru biex iwettqu l-ispezzjonijiet fuq il-post, l-awtorità ta’ sorveljanza pubblika għandha tingħata d-dritt li tiddeċiedi li l-ispezzjonijiet fuq il-post isiru minn esperti, dejjem jekk dawn l-esperti jissodisfaw ir-rekwiżiti stipulati fil-punt (d) ta’ l-ewwel subparagrafu ta’ l-Artikolu 29(1) tad-Direttiva 2006/43/KE, li jagħtu rendikont sħiħ ta’ għemilhom lill-awtorità ta’ sorveljanza pubblika u li l-ispetturi jwettqu spezzjonijiet fuq il-post lill-istess awditur jew kumpanija tal-verifika mill-anqas kull sitt snin.
            
         
            
               17.
            
            
               L-ambitu ta’ l-ispezzjonijiet għandu jkopri:
               
                           (a)
                        
                        
                           valutazzjoni ta’ l-għamla tas-sistema interna ta’ kontroll tal-kwalità tal-kumpanija tal-verifika;
                        
                     
                           (b)
                        
                        
                           ittestjar adegwat għall-konformità tal-proċeduri li jintużaw u analiżi tal-fajls ta’ verifika ta’ entitajiet ta’ interess pubbliku sabiex tiġi vverifikata l-effikaċja tas-sistema interna ta’ kontroll tal-kwalità;
                        
                     
                           (ċ)
                        
                        
                           fid-dawl tas-sejbiet ta’ l-ispezzjoni skond il-punti (a) u (b), valutazzjoni tal-kontenut tar-rapport annwali ta’ trasparenza l-aktar reċenti kif ippubblikat minn awditur jew kumpanija tal-verifika statutorji b’konformità ma’ l-Artikolu 40 tad-Direttiva 2006/43/KE.
                        
                     
         
            
               18.
            
            
               Millanqas, għandhom jiġu analizzati dawn il-politiki u proċeduri ta’ kontroll intern ta’ l-awditur jew kumpanija tal-verifika statutorji:
               
                           (a)
                        
                        
                           il-konformità ta’ l-awditur jew kumpanija tal-verifika statutorji ma’ l-istandards applikabbli għall-verifika u kontroll tal-kwalità, u rekwiżiti ta’ etika u indipendenza, inklużi dawk relatati mal-Kapitolu IV u l-Artikolu 42 tad-Direttiva 2006/43/KE, kif ukoll il-liġijiet, regolamenti u dispożizzjonijiet amministrattivi rilevanti ta’ l-Istat Membru kkonċernat;
                        
                     
                           (b)
                        
                        
                           il-kwantità u l-kwalità tar-riżorsi li jintużaw, inkluża l-konformità mar-rekwiżiti ta’ edukazzjoni kontinwa kif stipulati fl-Artikolu 13 tad-Direttiva 2006/43/KE;
                        
                     
                           (ċ)
                        
                        
                           il-konformità mar-rekwiżiti stipulati fl-Artikolu 25 tad-Direttiva 2006/43/KE dwar l-onorarji li jintalbu għall-verifika.
                        
                     
         
            
               19.
            
            
               Għal skopijiet ta’ konformità ta’ l-ittestjar, għandhom jintgħażlu mill-anqas għadd sinifikanti ta’ fajls ta’ verifika abbażi ta’ analiżi tar-riskju li jista’ jwassal għal twettiq insuffiċjenti tal-verifika statutorja.
            
         Ir-riżultat ta’ l-ispezzjonijiet
   
            
               20.
            
            
               Is-sejbiet u konklużjonijiet ta’ l-ispezzjoni li fuqhom ikunu bbażati r-rakkomandazzjonijiet, inklużi s-sejbiet u l-konklużjonijiet relatati mar-rapport ta’ trasparenza, għandhom jiġu kkomunikati u diskussi kif xieraq ma’ l-awditur jew kumpanija tal-verifika statutorji li ssirilhom l-ispezzjoni qabel ma jiġi ffinalizzat ir-rapport ta’ l-ispezzjoni. L-awditur jew kumpanija tal-verifika statutorji li ssirilhom l-ispezzjoni għandhom jingħataw perjodu ta' mhux aktar minn 12-il xahar mill-ħruġ tar-rapport ta' l-ispezzjoni biex jieħdu miżuri fir-rigward tar-rakkomandazzjonijiet dwar is-sistema interna ta’ kontroll tal-kwalità tal-kumpanija tal-verifika. Jekk l-awditur jew il-kumpanija tal-verifika statutorji li ssirilhom l-ispezzjoni ma jkunux segwew ir-rakkomandazzjonijiet kif xieraq, l-awtorità ta' sorveljanza pubblika għandha tikxef kwalunkwe nuqqas kbir li ssib fis-sistema interna tal-kontroll tal-kwalità.
            
         
            
               21.
            
            
               Is-sistema ta’ sorveljanza pubblika għandha jkollha d-dritt, b’konformità mal-proċess legali rilevanti kif previst fl-Istat Membru kkonċernat, li tieħu miżuri ta’ dixxiplina jew timponi penali fir-rigward ta’ awdituri u kumpaniji tal-verifika statutorji.
            
         
            
               22.
            
            
               Millanqas, l-awtorità ta’ sorveljanza pubblika għandha tinforma lill-pubbliku b’mod xieraq u f’waqtu dwar miżuri finali dixxiplinari li tieħu, jew dwar penali li timponi, fir-rigward ta’ awdituri u kumpaniji tal-verifika statutorji minħabba t-twettiq tal-verifika statutorja. Għandha tidentifika l-awditur jew kumpanija tal-verifika statutorji kkonċernati u tiddeskrivi n-nuqqasijiet li wasslu għal dawn il-miżuri jew penali.
            
         
            
               23.
            
            
               Fil-każijiet fejn waqt l-ispezzjoni jinstab li r-rapport ta' trasparenza ppubblikat minn awditur jew kumpanija tal-verifika statutorji skond l-Artikolu 40 tad-Direttiva 2006/43/KE jkun fih informazzjoni, inkluża dik dwar l-effikaċja tas-sistema interna ta' kontroll tal-kwalità tal-kumpanija tal-verifika, li l-awtorità ta' sorveljanza pubblika tqis bħala qarrieqa, din l-awtorità għandha tiżgura li r-rapport tat-trasparenza jiġi emendat kif xieraq u bla dewmien.
            
         It-trasparenza dwar ir-riżultati kumplessivi tas-sistema ta’ assigurazzjoni tal-kwalità
   
            
               24.
            
            
               Kull sena, l-awtoritajiet ta’ sorveljanza pubblika għandhom jirrappurtaw dwar ir-riżultati kumplessivi tas-sistema ta’ assigurazzjoni tal-kwalità. Ir-rapport għandu jinkludi informazzjoni dwar ir-rakkomandazzjonijiet li jsiru, is-segwitu tagħhom, l-azzjonijiet dixxiplinari li jittieħdu u l-penali imposti. Ir-rapport għandu jinkludi wkoll informazzjoni kwantitattiva flimkien ma’ informazzjoni importanti oħra dwar ir-rendiment ta’ riżorsi u persunal, u l-effiċjenza u l-effikaċja tas-sistema ta’ assigurazzjoni tal-kwalità.
            
         Segwitu
   
            
               25.
            
            
               L-Istati Membri huma mistiedna jgħarrfu lill-Kummissjoni dwar il-miżuri li jittieħdu fid-dawl ta’ din ir-Rakkomandazzjoni sas-6 ta’ Mejju 2009.
            
         Destinatarji
   
            
               26.
            
            
               Din ir-Rakkomandazzjoni hija indirizzata lill-Istati Membri.
            
         
      Magħmula fi Brussell, 6 ta’ Mejju 2008.
      
         
            Għall-Kummissjoni
         
         Charlie McCREEVY
         
            Membru tal-Kummissjoni
         
      
   
   
      (1)  ĠU L 157, 9.6.2006, p. 87. Id-Direttiva kif emendata l-aħħar bid-Direttiva 2008/30/KE tal-Parlament Ewropew u tal-Kunsill (ĠU L 81, 20.3.2008, p. 53).
   
      (2)  ĠU L 91, 31.3.2001, p. 91.